**Az év pedagógusa (általános iskola)**

**Krakkné Varga Csilla Ilona**

**Krakkné Varga Csilla Ilona** a Szent László Gimnázium, Technikum, Két Tanítási Nyelvű Általános Iskola, Kollégium, Óvoda és Bölcsőde tanítója.

2010 szeptemberétől végzi nevelőmunkáját intézményünkben. Tanítványaival minden évben rangos versenyeken vesznek részt matematika és vizuális kultúra tantárgyakból, ahol kimagasló eredményeket érnek el. A 2023-2024. tanévben a tudásbajnokság vármegyei matematikaversenyen 2. osztályos diákja VI. helyezést ért el, a Harmatcsepp matematika levelezőversenyen kiemelkedő teljesítményt nyújtott tanítványa, a Kerülő Ferenc emlék rajzverseny 3. helyezését kapta meg diákja.

Hivatástudata és tanítványai iránti szeretete a kezdetektől motiválja arra, hogy innovatív módon alkalmazzon új eszközöket. Mindent megtesz annak érdekében, hogy tanítványainak folyamatos sikerélményük legyen.

Tanítási órái színesek, lendületesek, látványosak és érdekesek, melyek felkeltik tanulói érdeklődését és kreativitásukat.

Nagy figyelmet fordít a megtorpanó kisdiákok felzárkóztatására, valamint a tehetségek felkarolására egyaránt. Folyamatosan törekszik arra, hogy a lehetőségekhez mérten minden tanulója sikeres lehessen.

A közösség formálására kivételes hangsúlyt fektet, melyben tanulói környezettudatos szemléletének alakítása, valamint a fenntarthatóságra törekvés mindig jelen van. Iskolakertünk természeti szépségeit nagy szeretettel fedezteti fel diákjaival.

Tanítóként, osztályfőnökként felelősségteljes, céltudatos, magas színvonalú munkát végez. Kiváló észrevételei, lényeglátása segíti az alsós munkaközösség mindennapjainak kihívásait.

Nevelő munkája, szakmai tudása, segítőkészsége jó példa közösségünk számára, ezért javasoljuk **Az év pedagógusa elismerésre**.